3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

บริษัทฯ ประกอบกิจการอุตสาหกรรมผลิตและจำหน่ายปูนซีเมนต์ผสมตราอินทรีแดง
ปูนซีเมนต์ปอร์ตแลนด์ตราอินทรีเพชร ปูนซีเมนต์ปอร์ตแลนด์ที่ให้แรงอัดสูงเร็วตราอินทรีดำ และในปี
พ.ศ. 2546 บริษัทฯ ได้ออกผลิตภัณฑ์ใหม่ คือ ปูนฉาบตราอินทรีทอง

บริษัทฯ
จัดจำหน่ายผลิตภัณฑ์ทั้งในลักษณะปูนซีเมนต์ผงและปูนซีเมนต์ชนิดเม็ดตามความต้องการของตลาดภายในประเทศและต่างประเทศ
สำหรับการขายภายในประเทศ บริษัทฯ ได้เพิ่มช่องทางการจำหน่ายผ่านทางสื่ออิเล็คทรอนิค
(webSALES) ให้กับผู้แทนจำหน่ายรวมทั้งขายโดยตรงให้กับผู้ใช้ทั้งภาคเอกชนและหน่วยราชการ

    นอกจากนี้ บริษัทฯ ยังได้มีการลงทุนในธุรกิจปูนซีเมนต์และอุตสาหกรรมเกี่ยวเนื่อง
    ซึ่งดำเนินการผลิตและจัดจำหน่ายสินค้าเอง ดังนี้:-

-   บริษัท นครหลวงคอนกรีต จำกัด ผลิตและจำหน่ายคอนกรีตผสมเสร็จ

-   บริษัท คอนวูด จำกัด ผลิตและจำหน่ายผลิตภัณฑ์ไฟเบอร์ซีเมนต์

-   บริษัท รอยัล ปอร์ซเลน จำกัด (มหาชน)
    ผลิตและจำหน่ายเครื่องใช้บนโต๊ะอาหารชนิดปอร์ซเลนตรา ROYAL PORCELAIN

-   บริษัท กะรัต ฟอเซท จำกัด ผลิตและจำหน่ายก๊อกน้ำและอุปกรณ์ที่ใช้ในห้องน้ำตรา KARAT

-   บริษัท ลานนารีซอร์สเซส จำกัด (มหาชน) ผลิตและจำหน่ายแร่ลิกไนต์และหินประดับ

  3.2 การตลาดและภาวะการแข่งขัน

  3.2.1 ปูนซีเมนต์

  ธุรกิจหลักของบริษัท ปูนซีเมนต์นครหลวง จำกัด (มหาชน) คือ ปูนซีเมนต์
  รวมถึงผลิตภัณฑ์และบริการที่เกี่ยวข้องในกลุ่มปูนซีเมนต์ บริษัทฯ
  ดำเนินการทั่วประเทศและมีสัดส่วนตลาดร้อยละ 28 โดยประมาณ 2 ใน 3
  ของยอดขายของบริษัทฯ ได้มีการขายโดยกระจายผ่านทางเครือข่ายผู้ค้าส่งและค้าปลีกหลัก
  สำหรับส่วนที่เหลืออีก 1 ใน 3 เป็นการขายโดยตรงให้กับผู้ผลิตคอนกรีต บริษัทฯ
  ที่ดำเนินธุรกิจคอนกรีตผสมเสร็จ และบริษัทก่อสร้าง

  สินค้ายี่ห้อหลักของบริษัทฯได้แก่ ตราอินทรีแดง (ปูนซีเมนต์ผสม) และตราอินทรีเพชร
  (ปูนซีเมนต์ปอร์ตแลนด์) ซึ่งมียอดการขายร้อยละ 90 ของยอดขายรวมภายในประเทศทั้งหมด
  ส่วนสินค้าพิเศษ ได้แก่ ตราอินทรีดำ (ปูนซีเมนต์ปอร์ตแลนด์ที่ให้แรงอัดสูงเร็ว) ตราอินทรีเขียว
  (ปูนซีเมนต์ปอร์ตแลนด์ปอซโซลาน) และตราอินทรีทอง ซึ่งมียอดขายในส่วนที่เหลือ (ร้อยละ 10)

  ปริมาณขายภายในประเทศประมาณร้อยละ 63 เป็นการขายปูนซีเมนต์ชนิดบรรจุถุง ส่วนร้อยละ
  37 เป็นการขายโดยไม่ใช้ถุง (Bulk) ปริมาณความต้องการปูนซีเมนต์ในประเทศปี 2546
  มีประมาณ 23.5 ล้านตัน โดยเพิ่มขึ้นจากปี 2545 ประมาณร้อยละ 6 และปี พ.ศ. 2546
  อุตสาหกรรมการผลิตปูนซีเมนต์ของประเทศไทยมีการส่งออกปูนซีเมนต์ผงและเม็ดประมาณ 12
  ล้านตัน โดยบริษัทฯ มีการส่งออกประมาณร้อยละ 24 ของยอดส่งออกดังกล่าว

  การส่งออกส่วนใหญ่ของบริษัทฯ ส่งไปยังประเทศแถบเอเชียตะวันออกเฉียงใต้ (ร้อยละ 61)
  นอกจากนี้เป็นการส่งออกไปยังอเมริกา (ร้อยละ 23) อัฟริกา (ร้อยละ 10) เอเชียใต้
  (ร้อยละ 2) และออสเตรเลียและนิวซีแลนด์ (ร้อยละ 4)

  3.2.2 คอนกรีตผสมเสร็จ

  ในปี พ.ศ. 2546
  เศรษฐกิจของประเทศไทยมีการขยายตัวอย่างต่อเนื่องอันเป็นผลจากนโยบายส่งเสริมของรัฐบาลและการที่ผู้บริโภคมีกำลังซื้อเพิ่มขึ้น
  โดยเฉพาะในภาคธุรกิจอสังหาริมทรัพย์ที่มีอัตราดอกเบี้ยต่ำและการลดอัตราการเก็บภาษีในส่วนที่เกี่ยวข้องเป็นองค์ประกอบเกื้อหนุน

  ปริมาณขายผลิตภัณฑ์คอนกรีตผสมเสร็จของ บริษัท นครหลวงคอนกรีต จำกัด ในปี พ.ศ. 2546
  ยังคงปรับตัวเพิ่มขึ้นอย่างต่อเนื่องจากปีก่อน ซึ่งคิดเป็นร้อยละ 7 ของปริมาณขายปี พ.ศ. 2545

  3.3 การจัดหาผลิตภัณฑ์และบริการ

กำลังการผลิต

  บริษัทฯ มีโรงงานผลิต 3 โรง มีเตาเผา 6 เตา มีสายการผลิต 6 สาย
  และมีกำลังการผลิตปูนซีเมนต์ชนิดเม็ด 12.3 ล้านตันต่อปี

+--------------------------------+--------+---------+--------+--------+
|                                | หน่วย   | 2546    | 2545   | 2544   |
+--------------------------------+--------+---------+--------+--------+
| กำลังการผลิตปูนซีเมนต์ชนิดเม็ด        | ล้านตัน  | 12.3    | 12.3   | 12.3   |
+--------------------------------+--------+---------+--------+--------+
| ปริมาณการผลิตปูนซีเมนต์ชนิดเม็ดจริง    | ล้านตัน  | 7.7     | 10.6   | 8.9    |
+--------------------------------+--------+---------+--------+--------+
| อัตราการใช้กำลังการผลิต            | %      | 62.6    | 86.2   | 72.4   |
+--------------------------------+--------+---------+--------+--------+
| อัตราเพิ่ม (ลดลง) ของปริมาณการผลิต  | %      | (27.4)  | 19.1   | 14.1   |
+--------------------------------+--------+---------+--------+--------+
| จำนวนกะที่ผลิตได้                  |        | 3       | 3      | 3      |
+--------------------------------+--------+---------+--------+--------+
| จำนวนกะที่ผลิตจริง                 |        | 3       | 3      | 3      |
+--------------------------------+--------+---------+--------+--------+

วัตถุดิบและผู้จำหน่าย

  วัตถุดิบที่ใช้ในการผลิตปูนซีเมนต์ ได้มาจากแหล่งวัตถุดิบในประเทศเกือบทั้งหมด
  วัตถุดิบส่วนใหญ่ประมาณร้อยละ 95 บริษัทฯ ผลิตได้เอง ส่วนอีกร้อยละ 5
  สามารถหาซื้อได้ภายในประเทศ และประเทศใกล้เคียง

ผลกระทบต่อสิ่งแวดล้อม

-   บริษัทฯ ทำการปลูกป่าทดแทนอย่างต่อเนื่องในพื้นที่ที่ได้มีการทำเหมืองไปแล้ว
    ซึ่งการปลูกป่าทดแทนนี้ถูกรวมไว้เป็นส่วนหนึ่งของแผนหลักของบริษัทฯในการทำเหมืองเพื่อผลิตวัตถุดิบ

-   บริษัทฯ
    พิจารณาสรรหาเชื้อเพลิงทดแทนสำหรับให้ความร้อนแก่เตาเผามาใช้แทนเชื้อเพลิงดั้งเดิมจำพวกถ่านหิน
    ซึ่งนอกจากเป็นการประหยัดต้นทุนการผลิตแล้ว
    ยังเป็นการอนุรักษ์และใช้ทรัพยากรธรรมชาติอย่างมีประสิทธิภาพสูงสุดและยั่งยืน

-   บริษัทฯ
    ให้ความสำคัญสูงสุดในความปลอดภัยของพนักงานและของชุมชนในพื้นที่ใกล้เคียงกับโรงงาน
    บริษัทฯ
    ใส่ใจในทุกขั้นตอนของการปฏิบัติงานไม่ว่าจะเป็นเรื่องความปลอดภัยภายในโรงงานและบุคลากรผู้ควบคุมเครื่องจักร
    ความปลอดภัยระหว่างการจัดการขนส่งทั้งภายในและภายนอกโรงงานไปจนถึงการขนถ่ายวัตถุดิบและผลิตภัณฑ์สำเร็จรูป

-   บริษัทฯ มีมาตรการควบคุมและกำจัดของเสียและการป้องกันมลภาวะเป็นพิษ เช่น
    ปริมาณฝุ่นจากเตาเผาจะถูกควบคุมและกรองโดยอุปกรณ์ที่มีเทคโนโลยีอันทันสมัยและประสิทธิภาพสูง
    บริษัทฯ มีระบบตรวจสอบ ติดตาม และควบคุมการกระจายของฝุ่นละอองอย่างรัดกุมตลอดเวลา
    เพื่อให้มั่นใจในการปกป้องและป้องกันสุขอนามัยของพนักงานและชุมชนในท้องถิ่นด้วย

  การพัฒนาองค์กรและคุณภาพผลิตภัณฑ์ของบริษัทฯ ได้ดำเนินต่อไปอย่างไม่หยุดยั้ง จนถึงปัจจุบันนี้
  บริษัทฯได้รับการรับรองต่างๆจากสถาบันที่เกี่ยวข้องดังต่อไปนี้

-   ความสามารถของห้องปฏิบัติการ

  TIS 17025

  ISO/IEC 17025

-   ระบบการรับประกันคุณภาพ

ISO 9001; version 2000

-   ระบบการจัดการสิ่งแวดล้อม

ISO 14001

-   ระบบการจัดการอาชีวอนามัยและความปลอดภัย

ISO TIS 18001

  OHSAS 18001

  การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า บริษัทฯ
  ได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

  3.4 งานที่ยังไม่ได้ส่งมอบให้เสร็จสิ้นก่อน

  - ไม่มี -